**דיווח על מסה קולנועית בנושא תעמולת ההפחדה הממשלתית**

ביום 18.9.14 הוקרן במועדון הגדה השמאלית הסרט“Double Take” של במאי הבלגי יוהן גרימונפרה אשר הושלם בשנת 2009. הקדימה דברים לסרט, אסתר דותן, המייסדת של הוצאת הספרים פיתום. לדבריה, הסרט הוא מסה קולנועית על תעשיית ההפחדה הממשלתית.

המוקד הפוליטי של הסרט הוא החרפת המלחמה הקרה בסוף שנות החמישים ותחילת שנות הששים, והוא כולל צילומי ארכיון של שיגור הספוטניק (1957), "ויכוח המטבח" בין ניקסון לחרוש'צוב (1959), הפלישה למפרץ החזירים (1961), ומשבר הטילים של קובה (1962). היוצר מקשר את תעמולת ההפחדה הממשלתית סביב אירועים אלו, אשר הופצה בארה"ב בעיקר בטלוויזיה, עם סרטי האימה של היצ'קוק שנוצרו באותה תקופה.

קטעי הארכיון הפוליטיים נשזרים בקטעים מסדרת הטלוויזיה של היצ'קוק, בה הוא הציג סרטים קצרים שאת חלקם ביים, ובקטעי פרסומות שליוו את הסדרה וזכו לדברי הקדמה של היצ'קוק. שני הרצפים האלו נשזרים בסיפור מסגרת על פגישה מדומיינת של היצ'קוק עם כפיל (שהתפרסם לאחר מותו של היצ'קוק), אשר מבוסס על סיפורו של הסופר הארגנטיני חורחה לואיס בורחס "25 באוגוסט 1983", ובראיונות קצרים עם אותו כפיל.

אסתר דותן הצביעה על יחסי הגומלין בין ההפחדה הפוליטית לבין ההפחדה הקולנועית. מדובר לא רק במישור הטכני של מעבר טכניקות הצגה משדה אחד למשנהו אלא בהבניה של שדה אחד על פי ההיגיון של שדה השני: הקולנוע אמור לשקף את המציאות, אבל במהלך הזמן מעצבת תעשיית הסרטים והטלוויזיה את המציאות ע"י הבניית המציאות כסרט. למהלך זה יש הדים בסיפור המסגרת שבסרט הנוכחי בו מטושטש הגבול בין דמיון למציאות: דמותו של היצ'קוק שבסיפור מתייחסת לעצמה כדמות בסיפור. טשטוש הגבולות שבין הפוליטיקה לקולנוע מגיעה לשיאה במעבר של כוכבי קולנוע כגון רונלד רייגן לפוליטיקה ובשימוש שלהם בחומר קולנועי לצורך טיעונים פוליטיים (ראו אזכורים של רייגן הפוליטיקאי לסרטים של רייגן השחקן).

למרות שהפחד שימש את השלטונות מאז ימי קדם, הרי שבעידן הפרה-מודרני היה זה בעיקר פחד מהשלטונות עצמם. המושג "קסנופוביה" אמנם עתיק, אך שלמרות שתרגומו המילולי הוא "פחד מזרים", נראה שמשמעותו הייתה בדרך כלל שנאה ו/או רתיעה מזרים ו/או "אחרים" ולא פחד מהם. נראה שהפחד מזרים הוא המצאה מודרנית ושורשה בהפחדה מכוונת של האוכלוסייה ע"י השלטונות שמטרתה לייצר לגיטימציה לשלטון ולפעולותיו, וזאת משום שלגיטימציה נהפכת לבעייתית יותר בעידן המודרני.

הפחדת האוכלוסייה מחייבת אמצעי תקשורת יעילים וחודרניים, והטלוויזיה היא המדיום המתאים ביותר לכך. לפיכך, יש הגיון רב במיקוד החקירה של תעשיית ההפחדה השלטונית בתקופת העיצוב של ההפחדה הזאת במדיום הטלוויזיוני, תקופה שהיא במוקד הסרט הנוכחי.

ממרחק הזמן נראית תעמולת ההפחדה של עידן המלחמה הקרה מגוחכת. אחת הבעיות הפוליטיות הניצבות בפנינו היא לחשוף את המופרכות והגיחוך של תעמולת ההפחדה הנוכחית, שהאפקטיביות שלה מהווה את יסוד כוחו של השלטון הנוכחי.

**עודד גולדרייך, ספטמבר 2014**